<classify> MAHAKAMA Kuu Kanda ya Kigoma imeendesha kikao chake cha kwanza cha mashauriano na wadau tangu kuanzishwa kwake rasmi na Jaji Mkuu wa Tanzania kwa Tangazo la Serikali Namba 112 la Februari 1, 2019. Akifungua kikao hicho juzi katika Jengo la Hakimu Mkazi Kigoma, Jaji Mfawidhi wa Mahakama Kuu Kanda ya Kigoma, Ilvin Mugeta, aliwasilisha maeneo makuu matatu katika kuhakikisha kanda hiyo inakuwa ya mfano kwa kumaliza mashauri kwa wakati ili kuondokana na mrundikano wa kesi na kupunguza idadi ya mahabusu magerezani.Baadhi ya maeneo yenye changamoto ni baadhi ya wadau wetu kutotimiza wajibu ipasavyo, mawasiliano yasiyoridhisha baina ya mtu na mtu, taasisi kwa taasisi na uwezo mdogo wa wadau wetu katika upelelezi, mambo ambayo yanakwamisha azma yetu ya upatikanaji wa haki kwa wakati, alisema.Jaji Mugeta alitaka kanda hiyo kuwa na mwelekeo sahihi wa namna bora itakayoleta matokeo chanya na kuweka mfumo wa uwajibikaji wa pamoja na viwango vya kupimika katika utendaji kazi wa kila siku.Aidha, aliwataka wajumbe kufungua milango ya mawasiliano ili waweze kufikiana kwa wakati na kupeana taarifa stahiki pamoja na kutambua wajibu wao na kuongeza kuwa upelelezi unapochukua muda mrefu hupelekea kupotea kwa haki za watu. Akisoma taarifa ya Mahakama Kuu Kanda ya Kigoma, Naibu Msajili wa kanda hiyo, Hussein Mushi, alisema tangu kuanzishwa kwake Februari hadi Julai mwaka huu, masjala ya Mahakama hiyo imesajili mashauri 59 ya jinai, kati yake 12 yameamuliwa na 47 yamebaki. Aidha, kamati ya kusukuma mashauri Kanda ya Kigoma kwa pamoja walikubaliana kushirikiana katika kuhakikisha wanaondokana na mlundikano wa mashauri na mahabusu kwa kila mdau kutimiza wajibu wake kikamilifu. Baada ya kikao hicho, wajumbe walipata fursa ya kutembelea jengo la Mahakama Kuu lililopo katika eneo la Bangwe mkabala na Shule ya Sekondari Kigoma, ambalo liko katika hatua za mwisho za ujenzi wake. Wajumbe waliohudhuria kikao hicho ni Jaji Mfawidhi wa Kanda, Naibu Msajili, Mtendaji wa Mahakama-Kigoma, Hakimu Mkazi Mfawidhi, Mkuu wa Mashtaka Kigoma, Mkuu wa Magereza mkoa, wawakilishi kutoka ofisi ya mkuu wa polisi, Mkuu wa Upelelezi, Mkuu wa Gereza la Bangwe na Katibu wa Jukwaa la Mawakili wa Kujitegemea Kigoma.  <topic>: kitaifa 